钦定古今图书集成/明伦汇编/家范典/第040卷 > 《自讼长语示儿辈》王畿
## 钦定古今图书集成/明伦汇编/家范典/第040卷 > 《自讼长语示儿辈》王畿

隆庆庚午岁晚，十有二日之昏，候长儿妇厅檐积薪
起火，前厅后楼尽毁，仅馀庖湢数椽，沿毁祖居及仲
儿侧厦、季儿厅事之半，赖有司救禳，风回焰息，幸存
后楼傍榭及旧居堂寝所藏诰轴、神厨、典籍、图画，及
先师遗墨，多入煨烬中。所蓄奁具、器物、服御、储偫，或
攘或毁，一望萧然。《古德》云：“王老师修行无力，被鬼神”
覰破，以致于此，更复何言？夫灾非妄作，变不虚生，洊
雷震恐惧以致福，震不于其躬，于其邻，畏邻戒也。今
震于其躬矣，岂苟然而已哉？不肖妄意圣修之学，闻
教以来四五十年，出处闲忙，未尝不以聚友讲学为
事。寖幽寖昌，寖微寖著，岌岌乎仆而复兴，海内同志，
不我遐弃，亦未尝不以是相期勉。自今思之，果能彻
骨彻髓，表里昭明，如咸池之浴日，无复世情阴霭间
杂障翳否乎？广庭大众之中，辑柔寡愆似矣。果能严
于屋漏，无愧于鬼神否乎？爱人若周，或涉于泛；忧世
若亟，或病于迂，或恣情徇欲，认以为同；好恶或党同
伐异，谬以为公。是非有德于人而不能忘，是为施劳；
受人之德而不知报，是为悖义。务计算为经纶，则纯
白不守；任逆亿为觉照，则圆明受伤。甚至包藏祸心，
欺天妄人之念，潜萌而间作，但畏惜名义，偶未之发
耳。凡此皆行业所招，鬼神之由鉴也